О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА – ПОТВРЂИВАЊЕ

Разлози за доношење Закона о потврђивању Уговора о кредитном аранжману у износу до 203.775.000 евра осигураног код China Export & Credit Insurance Corporation за финансирање прве фазе Пројекта сакупљања и пречишћавања отпадних вода централног канализационог система града Београда између Републике Србије, коју заступа Влада Републике Србије, поступајући преко Министарства финансија, као Зајмопримца, BNP PARIBAS SA и UNICREDIT BANK AG, као Аранжера, UNICREDIT BANK AG, BNP PARIBAS FORTIS SA/NV и BNP PARIBAS SA, као Првобитних зајмодаваца, UNICREDIT BANK AG, као Агента и BNP PARIBAS SA, као ECA Агента, који је потписан у Београду, Минхену, Паризу и Бриселу 14. јануара 2022. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према којој Народна скупштина одлучује о задуживању Републике Србије.

Законом о буџету Републике Србије за 2022. годину („Службени гласник РС”, број 110/21) у члану 3. предвиђено је задуживање за финансирање Пројеката каналисања и пречишћавања отпадних вода града Београда до износа 220.000.000 евра.

Споразум о сарадњи и Уговорни споразум за пројекат сакупљања и пречишћавања отпадних вода централног канализационог система града Београда потписан је 20. јануара 2020. године у Београду између Владе Републике Србије и кинеске компаније CMEC.

Предвиђено је да се овај пројекат реализује у две фазе, а постројење ће се простирати на површини од око 97 хектара. Прва фаза обухвата изградњу недостајуће инфраструктуре (Интерцептор, тунел Хитна помоћ-Венизелосова), нове канализационе црпне станице „Ушће – Нова”, као и реконструкцију црпне станице „Мостар”. У другој фази прерада отпадних вода заснива се на примарном и секундарном третманом којим ће се муљ издвајати у примарним таложницима, а азот и фосфор уклањаће се напредним поступцима на бази активног муља.

Реализација овог пројекта је од великог значаја за град, јер се очекују позитивни ефекти у погледу заштите животне средине, а нарочито очувања река Саве и Дунава, као крајњих реципијената испуштених вода.

Након вишемесечних разговора са неколико банака и настојања да се обезбеде најповољнији услови финансирања за Републику Србију, банке UNICREDIT BANK AG и BNP PARIBAS је понудиле најповољније услове кредита уз China Export & Credit Insurance Corporation осигурање (Sinosure) за финансирање прве фазе Пројекта сакупљања и пречишћавања отпадних вода централног канализационог система града Београда.

Влада је донела Закључак 05 Број: 48-172/2022 од 13. јануара 2022. године, којим усвојен нацрт уговора о кредитном аранжману у износу до 203.775.000 евра осигураног код China Export & Credit Insurance Corporation за финансирање прве фазе Пројекта сакупљања и пречишћавања отпадних вода централног канализационог система града Београда између Републике Србије, коју заступа Влада Републике Србије, поступајући преко Министарства финансија, као Зајмопримца, BNP PARIBAS SA и UNICREDIT BANK AG, као Аранжера, UNICREDIT BANK AG, BNP PARIBAS FORTIS SA/NV и BNP PARIBAS SA, као Првобитних зајмодаваца, UNICREDIT BANK AG, као Агента и BNP PARIBAS SA, као ECA Агента.

Наведеним уговором договорени су финансијски услови како следи:

Задужење Републике Србије до износа 203.775.000 евра;

- Период повлачења: 60 месеци;

- Отплата: Кредитни аранжман ће бити отплаћен у 20 једнаких, узастопних, полугодишњих рата главнице, од којих ће прва доспети на плаћање на Први датум отплате. Последња отплата Кредитног аранжмана извршиће се најкасније до његовог Крајњег датума доспећа;

-Први датум отплате: први датум отплате је датум који пада шест месеци од Почетне тачке кредита договорене од стране ECA;

- Крајњи датум доспећа: датум који пада десет година након Почетне тачке кредита;

- Каматна стопа: варијабилна стопа, која се базира на 6М EURIBOR-у увећаном за фиксну маржу од 1,75% годишње;

- Уписна провизија: 1,00% једнократно обрачунато на укупан износ ECA Кредитног аранжмана и плативо на ранији датум од (i) датума који пада у року од 30 дана од датума ефективности и (ii) датума који пада пре првог коришћења Кредитног аранжмана;

- Провизија на неповучена средства: 0,5% годишње, обрачуната на износ неповучених средстава ECA кредитног аранжмана и плаћа се полугодишње;

- Накнада агента Кредитног аранжмана: 45.000,00 евра годишње

- Накнада ECA агента: 25.000,00 евра годишње;

- плаћање премије Sinosure.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. предвиђа се потврђивање Уговора о кредитном аранжману у износу до 203.775.000 евра осигураног код China Export & Credit Insurance Corporation за финансирање прве фазе Пројекта сакупљања и пречишћавања отпадних вода централног канализационог система града Београда између Републике Србије, коју заступа Влада Републике Србије, поступајући преко Министарства финансија, као Зајмопримца, BNP PARIBAS SA и UNICREDIT BANK AG, као Аранжера, UNICREDIT BANK AG, BNP PARIBAS FORTIS SA/NV и BNP PARIBAS SA, као Првобитних зајмодаваца, UNICREDIT BANK AG, као Агента и BNP PARIBAS SA, као ECA Агента, потписаног у Београду, Минхену, Паризу и Бриселу 14. јануара 2022. године, у оригиналу на енглеском језику.

Одредба члана 2. садржи текст Уговора о кредитном аранжману у износу до 203.775.000 евра осигураног код China Export & Credit Insurance Corporation за финансирање прве фазе Пројекта сакупљања и пречишћавања отпадних вода централног канализационог система града Београда између Републике Србије, коју заступа Влада Републике Србије, поступајући преко Министарства финансија, као Зајмопримца, BNP PARIBAS SA и UNICREDIT BANK AG, као Аранжера, UNICREDIT BANK AG, BNP PARIBAS FORTIS SA/NV и BNP PARIBAS SA, као Првобитних зајмодаваца, UNICREDIT BANK AG, као Агента и BNP PARIBAS SA, као ECA Агента.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.